Document ID: 32007R1153

UREDBA SVETA (ES) št. 1153/2007
z dne 26. septembra 2007
o spremembi Uredbe (ES) št. 2597/97 o določitvi dodatnih pravil o skupni ureditvi trga z mlekom in mlečnimi proizvodi za konzumno mleko
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Člen 3 Uredbe Sveta (ES) št. 2597/97 (2) določa proizvode, ki se štejejo za konzumno mleko, zlasti ob upoštevanju njihove vsebnosti maščobe.
(2)
Da bi se olajšal prehod z obstoječih predpristopnih nacionalnih pravil na pravila Skupnosti, je bilo ob zadnjih pristopih sprejetih več prehodnih odstopanj.
(3)
Ob upoštevanju različnih navad potrošnikov v različnih državah članicah in odstopanj, ki bodo prenehala veljati, se zdi ustrezno dovoliti, da se proizvodi z vsebnostjo maščobe, ki ni enaka vsebnosti maščobe v obstoječih treh kategorijah, tržijo kot konzumno mleko.
(4)
Da se zagotovi jasnost za potrošnike, se takšno mleko ne sme imenovati polnomastno, polposneto ali posneto mleko, ampak je treba na embalaži jasno označiti odstotek vsebnosti maščobe.
(5)
Uredbo (ES) št. 2597/97 bi bilo treba ustrezno spremeniti -
SPREJEL NASLEDNJO UREDBO:
Člen 1
V členu 3(1) Uredbe (ES) št. 2597/97 se doda naslednji pododstavek:
„Toplotno obdelano mleko, ki ni v skladu z zahtevami o vsebnosti maščobe iz točk (b), (c) in (d) prvega pododstavka, se šteje za konzumno mleko, če je vsebnost maščobe na embalaži jasno označena z eno decimalko in lahko berljiva v obliki ‚… % maščobe‘. Takšno mleko ne bo označeno kot polnomastno, polposneto ali posneto mleko.“.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 1. januarja 2008.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. septembra 2007

Labels: 3
17
6